# ŠIAULIŲ MIESTO ŽELDYNŲ IR ŽELDINIŲ APSAUGOS IR PRIEŽIŪROS KOMISIJA

**A. IR N. ZUBOVŲ PARKE AUGANČIŲ ŽELDINIŲ BŪKLĖS NAGRINĖJIMO**

**AKTAS**

2022-01-20 Nr. VKIF-11

## Šiauliai

 Šiaulių miesto želdynų ir želdinių apsaugos ir priežiūros komisija (toliau – Komisija):

 pirmininkė Laura Rimkuvienė Šiaulių miesto savivaldybės administracijos Miesto ūkio ir aplinkos skyriaus Aplinkosaugos ir miesto tvarkymo poskyrio vyriausioji specialistė;

 nariai:

 Danguolė Statkutė, UAB „Šiaulių apželdinimas“ darbuotoja;

 Karolis Grušas, kraštovaizdžio architektas;

 Edvardas Kuvikas, Šiaulių nevyriausybinių organizacijų konfederacijos tarybos narys, Aukštabalio bendruomenės pirmininkas ir Šiaurės Lietuvos žmogaus teisių atstovybės vadovas.

 2022 m. sausio 18 d. susipažino su A. ir N. Zubovų parko (vad. Didždvariu kodas 26490), inžinerinių tinklų ir kitų inžinerinių statinių Lukauskio g. 7, Šiauliuose statybos, rekonstravimo ir tvarkybos projektu (toliau - Projektas) ir įvertino planuojamus šalinti želdinius.

 Zubovų parke medžiai yra įvairiaamžiai. Daugelis medžių yra pasiekę gamtinę brandą. Tokius dekoratyvius ir geros būklės medžius būtina išsaugoti, jei reikia tik genėti pašalinant sausas šakas. Kai kurie brandūs medžiai augdami tankiose grupėse, yra kiek užstelbti per arti augančių kaimyninių želdinių, todėl kai kurių aukštis yra įspūdingas, o kamienas nepasiekia tokių matmenų, kaip retose, laisvose grupėse ar pavieniui augančių tos pačios rūšies ir panašaus amžiaus medžių. Dėl kai kurių parke augančių nedidelių parametrų medžių, ypatingai kamieno diametro, galima daryti išvadą, kad jie savaiminiai.

 Parke suprojektuota atstatyti pagal XIX a. antrosios pusės takų tinklą, tūrinės erdvinės kompozicijos fragmentus (parkas buvo taisyklingos stačiakampio formos su taku parko pakraščiais), atstatomos laisvo planavimo erdvės, gėlių klomba, muzikos aikštė. Išretinami savaiminiai sąžalynai, kad eksponuoti išsaugomus želdinius.

 Projekte buvo pateiktas šalinamų želdinių sąrašas. Iš viso buvo numatyta šalinti 137 vnt. želdinių. Komisija įvertinusi želdinių būklę, jų augimo vietą, estetiką ir projektuojamus takus siūlo išsaugoti kai kuriuos numatytus šalinti želdinius. Juos yra galimybė išsaugoti pasukant takus, apeinant pavienius medžius.

 Komisija siūlo apsvarstyti dėl kaštono Nr. 3 (numeris žymi medžio numerį sklypo plane) išsaugojimo, išsaugoti ąžuolą 15, ąžuolą 24, kaštoną 154, prie S. Lukauskio g. 2 klevus 36, 52 diametro, bet šalinti šalia klevų augančias liepas 23 ir 24 diametro, išlaikant liepų alėją iš S. Lukauskio g. pusės ir paliekant daugiau erdvės klevams.

 Taip pat Komisija siūlo traukti taką (kuris yra tarp teniso kortų ir istorinio parko ribos) link istorinio parko ribos ir išsaugoti numatytus šalinti klevus 58, 50, 64, 51 cm diametro ir liepą 51 cm diametro.

 Erdvėje tarp teniso kortų, Dvaro g. ir S. Lukauskio g. išsaugoti klevą 34 cm diametro ir prie Dvaro g., S. Lukauskio g. sankirtos saugoti kaštoną 35 cm diametro ir klevą 40 cm diametro, keičiant tako vietą. Šalinti obelis, dėl blogos būklės.

 Prie laiptų išsaugoti klevus 523 ir 524. Nuo laiptų lygiagrečiai Dvaro g. link Aušros al. numatomas takas. Sklypo plane ši vieta klaidinga, nesužymėti visi medžiai. Vietoje vertinant želdinius Komisija pastebėjo, kad medžiai susodinti alėja. Panašu, kad šioje vietoje buvo takas ir iš abiejų pusių lygiagrečiai auga medžiai. Komisija nepritaria šioje vietoje medžių šalinimui ir siūlo taką projektuoti alėjoje išlaikant buvusio tako ribas. Pagal sklypo planą panašu, kad reikia išsaugoti liepą 531, klevus 532, 533, 537, liepą 545, kaštoną 550, liepas 551, 556, klevus 554, 559.

 Komisija siūlo kreiptis į patyrusius specialistus dendrologus, arboristus, ypatingai dėl ąžuolų 15 ir 24 išsaugojimo, darbų metu. Medžiai auga tako ribose, norint juos išsaugoti reikia skirti ypatingą dėmesį šaknims.

 Didžioji dalis želdinių šalinami nes auga suprojektuoto tako ribose ir kurių šaknys bus stipriai pažeistos įrengiant takus, ko pasekoje gali kelti pavojų žmonėms. Kiti medžiai šalinami retinant želdinių grupes ir duodant erdvės brandiems, estetiškai išskirtiniems medžiams. Šalinamų želdinių informacija pateikiama 1 priede. Taip pat šalinasi įvairių rūšių krūmai ir savaiminiai nesaugotini želdiniai.

Vadovaujantis Želdynų įstatymu iki šio įstatymo įsigaliojimo pradėti želdynų projektavimo darbai ir/ar pagal parengtus projektus pradėti vykdyti želdynų įrengimo ar pertvarkymo darbai baigiami vykdyti pagal iki šio įstatymo įsigaliojimo galiojusius teisės aktus. Tad vadovaujantis Lietuvos Respublikos aplinkos ministro 2008 m. sausio 31 d. įsakymu Nr. D1-87 patvirtintu Saugotinų medžių ir krūmų kirtimo, persodinimo ar kitokio pašalinimo atvejų, šių darbų vykdymo ir leidimų šiems darbams išdavimo, medžių ir krūmų vertės atlyginimo tvarkos aprašu (toliau – Aprašas), 5.4 papunkčiu saugotinus medžius ir krūmus neatlyginamai galima kirsti (šalinti) kai jie nurodyti kultūros paveldo objekto tvarkybos darbų projektuose kaip kertami ar kitaip pašalinami želdiniai. Todėl leidimą medžiams kirsti galima išduoti vadovaujantis A. ir N. Zubovų parko (vad. Didždvariu kodas 26490), inžinerinių tinklų ir kitų inžinerinių statinių Lukauskio g. 7, Šiauliuose statybos, rekonstravimo ir tvarkybos projektu.

 **Komisijos išvada**. Išsaugoti Komisijos akte nurodytus želdinius keičiant takų vietą.

 Komisija vienbalsiai pritaria, kad leidimas saugotinus medžius kirsti, kurie nurodyti 1 priede, gali būti išduotas įgyvendinant A. ir N. Zubovų parko (vad. Didždvariu kodas 26490), inžinerinių tinklų ir kitų inžinerinių statinių Lukauskio g. 7, Šiauliuose statybos, rekonstravimo ir tvarkybos projektą. Šalinti savaiminius nesaugotinus želdinius ir įvairius krūmus. Genėti želdinius nurodytus Projekte, šalinant sausas šakas, kamienų atžalas.

Komisijos pirmininkė Laura Rimkuvienė

Nariai

Danguolė Statkutė

Karolis Grušas

**Edvardas Kuvikas**